L'Ajuntament d'Alboraia i INVAT·TUR es reuneixen per a fer un seguiment de l'execució del Pla Director de Turisme Intel·ligent
10 de març de 2022

L'Ajuntament d'Alboraia i l'Institut Valencià de Tecnologies Turístiques INVAT·TUR han mantingut una reunió en clau de turisme per al seguiment de l'execució del Pla Director DTI d'Alboraia. L'alcalde, Miguel Chavarría, i la regidora de Turisme, Raquel Casares, han rebut al director de l'entitat, Francisco Juan, i al coordinador de projectes, David Giner, en una trobada que ha tractat qüestions relacionades amb la Xarxa de Destinacions Turístiques Intel·ligents i el desenvolupament del Pla DTI de l'Ajuntament de la localitat.

En aquesta cita s'han posat sobre la taula la programació i nivell de desenvolupament de la implementació del Pla Estratègic de Turisme i el Pla Director de Turisme d'Alboraia, dos documents que es van presentar a la fi de l'any passat i que van ser elaborats en col·laboració amb tots els agents socials i turístics del municipi. Durant la reunió, s'han abordat temes com el Pla de Màrqueting i Comunicació, la creació d'una Comissió Interdepartamental, la senyalització de recursos turístics o el monitoratge de punts d'interés turístic, entre altres.

El Pla Director de Turisme Intel·ligent té per objectiu reforçar la posada en marxa d'una estratègia integral en el destí a través de la millora de la competitivitat del sector empresarial, l'aprofitament dels recursos turístics, adequar els productes actuals a la demanda turística, promoure la creació de nous productes turístics, millorar l'eficiència de la promoció i comercialització i optimitzar els processos de gestió del destí. Tot això dins d'un marc professional, sostenible, accessible i tecnològic que s'integra en el Pla Estratègic de Turisme que guiarà durant els pròxims quatre anys la gestió turística del municipi.